**RĂZEȘU VIRGIL**

**Data și locul nașterii :**7.02.1932, Brăila, într-o familie de oameni modeşti. Și-a petrecut copilăria în oraşul natal şi adolescenţa în Galaţi, profund marcat de măreţia Dunării, pentru care a păstrat o admiraţie şi o dragoste fără limite, care i-au influenţat viaţa şi opera.

**Activitatea profesională :** A urmat Liceul „*V. Alecsandri*” din Ga­laţi, Institutul de Medicină și Farmacie din Iaşi, a fost medic de circumscripţie rurală în fosta regiune Suceava, s-a spe­cializat în chirurgie la Arad şi din anul 1963, locuieşte în Piatra Neamţ, unde a fost chirurg şi şef de secţie, de unde s-a pensionat, după 47 de ani de activitate.

A efectuat 20.000 de intervenții chirurgicale programate sau în urgență și a urmat 11 cursuri de per­fecţio­nare, obținând competențe în chirurgia tiroidiană, vasculară și lapa­ro­scopică.

A redactat peste 250 de rapoarte, comunicări și articole ştiinţifice și a participat active, cu lucrări, la mai bine de 200 de reuniuni medicale din țară și străinătate.

**Realizări de căpătâi :**

1. Cartea ”*Chirurgie generală - vademecum pentru examene și concursuri*”, supranumită ”*Biblia de la Piatra Neamț*” (pentru chirurgi), cu 3 ediții apărute (a 4-a în curs de apariție), cu un tiraj total de 16.000 de exemplare.

2. Sărbătorirea a 75 de ani de viață a profesorului Ion Juvara, eveniment unic și irepetabil, fiindcă se petrecea în anul 1988.

3. Organizarea a 40 de ”*Reuniuni ale Chirurgilor din Moldova”*, unicat ca durată și constanță (din anul 2011, poartă numele Iacomi-Răzeșu).

4. A contribuit direct și substanțial la strângerea relațiilor cu Moldova, fiind recunoscut ca ”*primul chirurg venit din România în Moldova*”.

**A fondat :** ”*Asociația Chirurgilor din Moldova*”, Editura ”*RĂZEȘU* ”, ”*Asociația Prietenii Muziciis Simfonice”.*

**Titluri și afilieri :** Doctor în științe medicale, secretar și președinte al Filialei U.S.S.M. Neamț (1984 – 1989), membru a numeroase societăți savante și organizații din țară și străinătate : ”*Societatea Română de Chirurgie*” (membru de onoare), ”*Asociaţia Medicală Română*”, ”*Uniunea Medicală Balcanică*”, ”*Asociaţia Franceză de Chirurgie*”, ”*Societatea Europeană de Chirurgie de Urgenţă*”, ”*Asociaţia Internaţională de Chirurgie Laparoscopică*”, ”*Spitalul de Urgență*” (membru de onoare) și altele. Membru fondator/titular al Academiei Oamenilor de Știință, membru titular al Academiei de Științe Medicale, membru al ”*Societății Medicilor Scriitori și Publiciști*”, ”*Uniunea Mondială a Medicilor Scriitori*”, ”*Uniunea Scriitorilor de Limbă Română din Quebec*” ș.a.

**Activitate literară :** a publicat 28 de cărți beletristice din cele mai variate genuri (roman, proză scurtă, antologii, volume omagiale, cărți de atitudine, memorii etc.), 7 traduceri din literatura universală și a publicat peste 300 de articole în reviste și ziare precum ”*România Literară”, ”Academia Cațavencu”, ”Contemporanul”, ”Viața Medicală”, ”Monitorul de Neamț”* etc.

**Distincții și premii :** Premiul al III-lea al festivalului ”*Cântarea României*”, Premiul ”*Ca­rol Davila*”, Diploma de Excelență și Premiul ”*Carol Davila*” al UMF București, laureat al ”*Medica Academica*” ș.a. De asemenea, a fost decorat cu numeroase medalii, diplome de excelență și cu titlul de Cetățean de Onoare al Municipiului Piatra Neamț.

A susținut numeroase conferințe publice pe teme diverse și de actualitate.